Klasgelde: ‘Universiteite moet self bepaal’Blade Nzimande. Foto: Flickr/GovernmentZA Nzimande het gesê universiteite het tans verskeie ernstige befondsingsuitdagings. Die regering is egter ook bewus van talle Suid-Afrikaners se finansiële uitdagings om toegang tot hoër onderwys te kry, het hy gesê. “Ons universiteite is tans in ŉ verskriklike moeilike finansiële situasie. Die uitwerking van verlede jaar se moratorium op die verhoging van klasgelde en die bykomende kostes van inkontraktering het bygedra tot hierdie uitdagings.” Nzimande het gesê die regering het begrip vir studente se bekommernisse oor die bekostigbaarheid van universiteitsonderrig en daarom het die regering R1,9 miljard van die R2,3 miljard-tekort wat ontstaan het weens die moratorium, bygedra. Die Raad vir Hoër Onderwys het verlede maand ŉ verslag met aanbevelings aan Nzimande verskaf. Volgens Nzimande het hy intussen ook met visekanseliers, studente-organisasies en ander rolspelers vergader. “Die raad het ŉ VPI-aanpassing vir 2017 voorgestel, terwyl universiteitsleiers meen ŉ 8%-verhoging is noodsaaklik. Ons het al die uitdagings oorweeg en tot die gevolgtrekking gekom dat die beste benadering is om universiteite toe te laat om self die verhoging vas te stel wat hul instansies nodig het om effektief voort te gaan.” Nzimande het gesê universiteite moet egter verskeie faktore in ag neem, soos bekostigbaarheid en verseker die aanpassings is redelik. “Ons stel voor dat fooie nie met meer as 8% verhoog word nie.”